รัฐกำจัดจุดอ่อนรับมือตลาดเออีซี
ซีไอเอ็มบีไทยชี้จุดแข็งประเทศไทยเพียบ แต่ห่วงความล้าหลังของระบบและกฎหมาย ทำให้ปรับตัวไม่ทันเปิดเออีซี หวั่นเสียเปรียบ
24 ก.ค. 2555

ซีไอเอ็มบีไทยชี้จุดแข็งประเทศไทยเพียบ แต่ห่วงความล้าหลังของระบบและกฎหมาย ทำให้ปรับตัวไม่ทันเปิดเออีซี หวั่นเสียเปรียบ
นายบันลือศักดิ์ ปุสสะรังษี ผู้ช่วยกรรมการผู้จัดการใหญ่ สำนักวิจัย ธนาคารซีไอเอ็มบีไทย กล่าวว่า แม้อาเซียนจะรวมตัวเป็นเออีซีในอีก 3 ปีข้างหน้า แต่ไทยยังมีจุดอ่อนอยู่หลายประการ โดยเฉพาะการปรับตัวล่าช้า ทั้งด้านการเมืองที่ยังไม่มียุทธศาสตร์เออีซีที่ชัดเจน ประชาชนและภาคธุรกิจไม่ตื่นตัว ความรู้ด้านภาษาอังกฤษของคนไทยที่ไม่ดีพอ กฎหมายหลายฉบับยังล้าหลัง ซึ่งถือว่าเป็นอุปสรรคสำคัญในการแข่งขันของไทย
นายบันลือศักดิ์ กล่าวว่า ไทยสามารถเป็นศูนย์กลางระบบคมนาคมขนส่งของอาเซียนได้ หากได้รับการสนับสนุนอย่างจริงจังจากรัฐบาล เพราะไทยมีทำเลที่ตั้งทางภูมิศาสตร์ที่เชื่อมต่อไปยังหลายประเทศ ทั้งทางเหนือที่เชื่อมโยงกลุ่มประเทศอนุภูมิภาคลุ่มแม่น้ำโขง (จีเอ็มเอส) ทางใต้ มีความร่วมมือสามเหลี่ยมเศรษฐกิจกับอินโดนีเซียและมาเลเซีย 
นอกจากนี้ ยังมีระเบียงเศรษฐกิจที่เชื่อมโยงด้านฝั่งตะวันออกและตะวันตก แต่น่าเป็นห่วงว่าการพัฒนาของไทยเป็นไปอย่างเชื่องช้า ซึ่งอาจจะทำให้ศูนย์กลางคมนาคมตกไปอยู่ที่พม่า ซึ่งกำลังเปิดประเทศรับการลงทุน
ขณะเดียวกัน ไทยยังมีศักยภาพในด้านบริการ เหมาะเป็นศูนย์กลางการท่องเที่ยว และบริการด้านการแพทย์ เพราะมีคุณภาพและราคาไม่สูง แต่ขณะนี้หลายประเทศในอาเซียนยังมีการกีดกันที่ไม่ใช่ภาษีในภาคบริการอยู่ ส่งผลให้สัดส่วนคู่ค้าอาเซียนในภาคบริการมีเพียง 2425% น้อยมาก เมื่อเทียบกับการขยายตัวของตลาดจากเอเชียตะวันออก 
นายเกษม พันธ์รัตนมาลา กรรมการหัวหน้าฝ่ายวิเคราะห์หลักทรัพย์ บริษัทหลักทรัพย์ ซีไอเอ็มบี (ประเทศไทย) กล่าวว่า เมื่อมีการเปิดเออีซี ประเทศไทยต้องมียุทธศาสตร์ดึงเม็ดเงินลงทุนจากต่างชาติที่ชัดเจน โดยยึดจุดแข็งในสิ่งที่แข่งขันได้ ซึ่งธุรกิจที่เป็นไปได้มากที่สุด คือ อุตสาหกรรมยานยนต์อิเล็ก ทรอนิกส์ และเครื่องใช้ไฟฟ้า ขณะเดียวกันธุรกิจไทยก็ควรมองหาฐานการผลิตไปยังอาเซียน เพื่อเพิ่มความได้เปรียบ เช่น จะลงทุนด้านทรัพยากรต้องไปอินโดนีเซีย ส่วนลงทุนด้านปิโตรเคมีควรไปเวียดนาม
นายเกษม เห็นว่า ไทยไม่มีรัฐบาลนำ ภาคเอกชนต้องขยับขยายการลงทุนกันเอง ซึ่งเป็นความเสียเปรียบการลงทุนไทย